《奉和御制平胡》
唐代·裴漼

玄漠圣恩通，由来书轨同。忽闻窥月满，相聚寇云中。

庙略占黄气，神兵出绛宫。将军行逐虏，使者亦和戎。

一举轒輼灭，再麾沙漠空。直将威禁暴，非用武为雄。

饮至明军礼，酬勋锡武功。干戈还载戢，文德在唐风。

作者简介：裴漼（？—736），绛州闻喜人也。世为著姓。父卒后，应大礼举，拜陈留主簿，累迁监察御史。